**Concursul de dezbateri pentru liceeni**

***ARGUMENT – Provocări ale dreptului în secolul XXI***

**Ediția a IV-a, 2020**

# CAZ PRACTIC

***VIDO și CORALIA* v. *ROMANDIA***

1. Domnul C.O. Vido și doamna V. Coralia sunt cetățeni ai statului Romandia. Născuți în anul 2002, cei doi se numără printre cei mai buni elevi ai unui liceu din orașul T. din Romandia. În anul 2019, pe când se aflau în clasa a XI-a, cei doi au depus cereri pentru a participa la proceduri de admitere în două universități de elită, din Ilandia (domnul C.O. Vido) și din Spandia (doamna V. Coralia). În octombrie 2019, în urma unei prime etape a procedurilor de admitere, dosarele celor doi elevi au fost selectate, aceștia fiind convocați la sediile facultăților, în Ilandia și, respectiv, Spandia, pentru a susține interviuri programate să se desfășoare în luna aprilie 2020. Întrucât domnul C.O. Vido și doamna V. Coralia erau deja înmatriculați în clasa a XII-a, în ipoteza în care ar fi promovat etapa interviului, deveneau incidente condiții suplimentare de admitere referitoare la media generală și la media la purtare din respectivul an școlar.
2. În luna decembrie 2019, în mai multe state membre ale Uniunii Europene, între care Ilandia și Spandia, au început să fie raportate cazuri din ce în ce mai numeroase de îmbolnăviri cauzate de virusul D-19. În principiu, virusul, care se răspândea extrem de ușor în populația generală și pentru care nu exista un tratament preventiv sau curativ specific, determina, la persoanele infectate, simptome preponderent respiratorii, de severitate mică și medie. Totuși, în cazurile grave, care nu puteau fi controlate medical, rata de decese depășea 70%. Întrucât la finalul lunii ianuarie 2020 în Uniunea Europeană fusese atins nivelul de epidemie, au fost adoptate mai multe măsuri sanitare care au făcut ca, la începutul lunii martie 2020, în Ilandia și Spandia numărul cazurilor noi să descrească semnificativ. În Romandia, însă, la începutul lunii martie, numărul de îmbolnăviri a crescut exponențial; în special, înmulțirea cazurilor grave, care presupuneau tratamente complexe și de durată, în unități de terapie intensivă, a făcut ca sistemul medical național să se afle la un pas de colaps.
3. În acest context, președintele Romandiei a adoptat, la 16 martie 2020, *Decretul privind instituirea stării de urgență.* Declarată inițial pentru 30 de zile, aceasta a fost prelungită de încă două ori pentru perioade similare. În esență, pentru prevenirea răspândirii D-19, în Romandia a fost restrâns exercițiul următoarelor drepturi: libera circulație, dreptul la viață intimă, familială și privată; inviolabilitatea domiciliului; dreptul la învățătură; libertatea întrunirilor. Limitările drepturilor respective au intervenit gradual și proporțional, fiind avute în vedere criterii precum intensitatea transmiterii intracomunitare a virusului D-19, frecvența apariției unor focare într-o anumită zonă geografică; numărul de pacienți critici raportat la capacitatea sistemului sanitar; capacitatea autorităților publice de a menține și asigura măsuri de ordine și siguranță publică. Mai mult, în 18 martie 2020, Romandia a informat și Consiliul Europei cu privire la declararea pe teritoriul său a stării de urgență respectiv că unele dintre măsurile care urmau să fie adoptate, vor implica derogări de la drepturile fundamentale ale cetățenilor.
4. În ciuda eforturilor autorităților, în 31 martie 2020, localitatea T. a fost declarată focar, rata îmbolnăvirilor depășind 5 persoane / 1000 de locuitori într-un interval de referință de 14 zile. Autoritățile sanitare și cele militare, care au preluat controlul în această regiune, au închis grădinițele, școlile, restaurantele, teatrele, și au interzis deplasările pe timpul zilei, cu excepția acelora care aveau drept scop procurarea de alimente și medicamente. Decretul prezidențial permitea autorităților militare să verifice respectarea restricțiilor și prevedea un sistem de sancțiuni penale pentru încălcarea acestora.
5. În aceste condiții, deși intrarea străinilor în Ilandia și Spandia redevenise posibilă în luna aprilie 2020, nici domnul C.O. Vido și nici doamna V. Coralia nu au putut să participe la interviurile de care depindea admiterea lor în universitățile respective. Cei doi elevi au notificat ofițerii de recrutări cu privire la situația din Romandia, dar aceștia i-au informat că procedurile de admitere nu fuseseră suspendate. În aceste condiții, domnul C.O. Vido și doamna V. Coralia au solicitat să fie intervievați online, iar comitetele de recrutare au amânat adoptarea unei soluții cu privire la aceste cereri, în ambele cazuri, pentru sfârșitul lunii mai 2020.
6. În 31 aprilie 2020, întrucât situația generală în localitatea T. se ameliorase, măsurile restrictive au fost relaxate. Deși a fost menținută interdicția de deplasare între anumite ore pe timpul zilei pentru persoanele considerate ca făcând parte din grupe de risc, precum și cea de constituire, în locurile publice, a unor grupuri mai mari de 5 persoane, școlile au fost redeschise în sistem hibrid. Elevii și profesorii au fost obligați să poarte măști sanitare în timp ce se aflau în școli și pe o rază de 300 de metri în afara acestora, iar deplasările au fost organizate pe circuite strict delimitate, astfel încât întâlnirea între elevi din grupuri de studiu diferite să fie evitată.
7. În 10 mai 2020, domnul C.O. Vido și doamna V. Coralia au fost surprinși fără mască, pe terasa unei cafenele aflate la o distanță de 250 metri de liceu, deși ar fi trebuit să se afle la ore. Polițiștii de proximitate, care au consemnat această împrejurare într-un proces-verbal, nu le-au aplicat celor doi o sancțiune, însă i-au condus până la intrarea în școală. Câteva ore mai târziu, în curtea liceului a izbucnit un protest, la care au participat aproximativ 30 de elevi din clasele a XII-a, care au susținut că regimul de restricții și noua organizare a procesului didactic le periclitează pregătirea pentru bacalaureat. Elevii au fost fotografiați în timp ce protestau, iar fotografiile expuse în cancelaria școlii, pentru ca profesorii să îi poată identifica. Într-o imagine neclară, polițiștii de proximitate, solicitați de direcțiune să participe la anchetă, au apreciat că îi identifică pe domnul C.O. Vido și doamna V. Coralia, pe care îi întâlniseră cu câteva ore mai devreme. În ciuda protestelor celor doi, Consiliul de Administrație al școlii a adoptat decizia de a le scădea la 8 nota la purtare pe semestrul respectiv. Această decizie a fost menținută în instanțele naționale pe care cei doi elevi le-au sesizat ulterior.
8. Romandia, Ilandia și Spandia sunt state membre ale Uniunii Europene și părți la Convenția Europeană a Drepturilor Omului. În Romandia, drepturile fundamentale sunt protejate prin Constituție, care are au o formulare identică cu cea din Constituția României. Romandia răspunde în fața Curții Europene a Drepturilor Omului pentru eventualele încălcări ale drepturilor fundamentale ale persoanelor aflate sub jurisdicția sa de către autoritățile publice naționale.

***Imaginați, fără să vă raportați la dispoziții legale procedurale, dezbaterile orale din fața Curții Europene a Drepturilor Omului dintre reprezentanții elevilor și reprezentantul Romandiei și prezentați, conform indicațiilor cuprinse în Regulamentului Concursului „Argument – Provocări ale dreptului în secolul XXI”, pledoaria statului Romandia și, respectiv, pledoaria elevilor.***